LidanRubinov/Halacha-QA huggingface dataset:
שאלה: הסדר או אוניברסיטה?: אני בן 16 ועומד לסיים ישיבה תיכונית בשנה הבאה (קפצתי כיתה), ויש פער של שנה בין הגיוס ישיבה לבין סיום התיכון שלי. יש לי אפשרות להתחיל תואר באוניברסיטה ולהמשיך לע ובכך למלא את רצון ההורים שלי. יש לציין שכיון שאני רואה בלימוד תורה חלק בלתי נפרד מהיום שלי ואני אהיה בכולל של האוניברסיטה כל יום לכמה שעות ללימוד. בכל זאת אני חושש מכך ואני חושב שאולי עדיף ללכת לישיבת הסדר כמו כולם. אבא שלי אומר לי, שלצערו הרבה מהזמן בהסדר מתבזבז, ולעומת זאת אני ינצל את זמני ביותר יעילות באוניברסיטה ובלימוד תורה בכולל, מה לעשות?
תשובה: אשריך שאתה אוהב תורה ומבין את ערכה. עיקר בריאתו של האדם מישראל היא כדי שיהיה עובד את ד' ומרבה כבוד שמים בעולם. וכדי לעשות זאת צריך ללמוד הרבה תורה ולדעת את רצון ד'. על כן אני סבור שטוב תעשה אם תלך ללמוד בישיבה ותתמלא בתורה. ואחר כך על בנין הרוחני שתבנה בתוכך תלך ללמוד באוניבסיטה. ותקיים דברי חכמים טוב תורה עם דרך ארץ.
שאלה: תשובה על שקר: לצערי הרב נפלתי בהרבה שקרים מול חברים ומול אנשים שאני מאוד אוהב וקרוב אליהם, איך אני חוזר בתשובה על כך, כבר הודתי בזה ששיקרתי, וקבלתי על עצמי לעתיד, אך אני חושב שבגלל שהודיתי בכך אף אחד לא ירצה להתקרב אלי או לשמוע אותי?
תשובה: אם החברים יווכחו שאתה באמת מכאן ולהבא אמין. ולא מוציא מפיך שקרים האמון שלהם בך יחזור. אל תדאג אך זה לא קל לקנות את מדת הישרות ואל תתיאש אם תכשל לפעמים. תמשיך בקניית מדת הישרות ואם נכשלת תשתדל מיד להתנצל ולומר שלא אמרת אמת ואתה מצטער על כך. ולבסוף אם תתמיד תצליח. חזק ואמץ.
שאלה: שכחתי לשלם באוטובוס: לפני כמה זמן עליתי לאוטובוס ודעתי הייתה מוסחת ולכן שכחתי לשלם ונזכרתי בכך רק אחרי שירדתי מהאוטובוס. מה עלי לעשות?
תשובה: מאחר ונסעת באוטובוס מבלי לשלם את חייבת את דמי הנסיעה לחברת האוטובוסים. לכן עליך ללכת לאוטובוס מאותה החברה, ולשלם לנהג סכום של נסיעה, ולא לנסוע באוטובוס אלא לזרוק את כרטיס הנסיעה. אם יש לך אפשרות לברר מי היה הנהג של הנסיעה בה נסעת בלי לשלם, עדיף למצוא אותו ולשלם לו את הכסף, כי יכול להיות שהנהג גם מרויח כסף מכל נוסע, ולא רק החברה. הרב אריאל איגרא.
שאלה: נגיעה בשיער בשעת לימוד: האם מותר לגעת ולהתעסק בשיער בזמן שאני לומדת תורה, ואפילו למבחן באמונה, מהי הסיבה לכך ומהן ההגדרות המדוייקות לגבי איסור הנגיעה בשיער?
תשובה: הנוגע במקום מטונף צריך ליטול ידיו לתפילה וללמוד תורה, והגדרת מקום מטונף כוללת חיכוך בשער במקום המכוסה בדרך כלל. אבל בנגיעה סתם אין צריך ליטול ידיים. הסיבה לנטילת ידיים היא נקיות לדברים שבקדושה.
שאלה: מנהל אתר אינטרנט ושבת: שאלתי את הרב כי אני אחד ממנהלי אתר אינטרנט שעובד 24 שעות ללא הפסקה, (גם בשבת קודש), רציתי לדעת האם מותר לי להמשיך לנהל אותו, והרב השיב כי אם מה שאני עושה בימות החול מאפשר את הפעלת האתר בשבת, ודאי אסור לך גם בימות החול לעשות הכנות לצורך הפעלה בשבת. וכן, אם יש לך אחריות כללית, כגון מארגן תוכניות גם לשבת או אחראי על סידור העובדים גם בשבת, זה אסור משום מסייע לדבר עבירה. אך אם הם עובדים מעצמם וגם ללא פעולותיך בימות החול המערכת תעבוד בשבת, אז זה מותר. ורציתי להבהיר כי אני לא מארגן שום דבר לכבוד שבת וכל מנהל שבפורום עושה מרצונו נכנס או לא, ואני לא אומר לו מה לעשות באיזה יום ומתי להיכנס הם עצמאים נכנסים ועושים לבד, אך עבודת שאר המנהלים בשבת מחזיקה את האתר, וכן עבודתי בימות החול, אז האם זה מותר, או שאני עוזר לאתר הפועל בשבת?
תשובה: זה תלוי בשאלה האם העבודה שלך לא קשורה לעבודת האחרים בשבת. אם הם עובדים גם בלעדיך, ותיאורטית היה אפשר להשבית את העבודה בשבת, מותר לך. אם אתה אחראי על תוכנית מיוחדת לשבת, יהיה אסור לך.
שאלה: למה הנ  הפוכה?: למה האות נ בפרשת בהעלותך הפוכה?
תשובה: יש לכך הרבה טעמים אכתוב לך טעם אחד והוא, ידוע שבאשרי יושבי ביתך שאנו אומרים כל יום, ישנם את כל האותיות חוץ מהאות נ', והגמ' אומרת שהטעם שאין את האות נון כיון שבאות נ' נרמז מפלתן של שונאי ישראל דהיינו גלות ישראל. וכשהאות נ' הפוכה הדבר מרמז על דבר שלא כטבעו ר"ל שגלות ישראל אין זה דבר טבעי, ואין זה אלא דבר זמני.
שאלה: זכויות יוצרים על אתר: יש אתר אינטרנט www.hebrewbooks.org של ספרי קודש (11000) ובעל האתר לא ביקש רשות מהמו"לים (ביררתי זאת) רוב הספרים הם ספרים ישנים מלפני מאות שנים שלא כתוב עליהם זכויות שמורות האם מותר להשתמש בהם דרך אתר זה או לא?
תשובה: אם לא כתוב עליהם שום מגבלות, אין סיבה שלא להשתמש בהם. כמו כן, כיון שדברים אלו פורסמו באינטרנט, יש לזה דין של "אבידה ששטפה נהר", כל אחד יכול לראות את זה ולהגיע לזה ולהוריד את זה ואין שליטה על דברים אלו, ולכן זה לא נקרא בעלות.
שאלה: הכנת מטרנה בשבת: א. איך מכינים מטרנה בשבת (כאשר ביום חול אני שמה בבקבוק מים פושרים ומים רותחים על מנת שיהיה בטמפרטורה המתאימה) והאם מותר לי לשים מים מהקומקום החשמלי (צריך שהמים שמכינים בהם מטרנה יהיו מורתחים) בבקבוק או שזה מוקצה? ב. האם מותר לי לחמם בקבוק עם חלב שאוב בתוך כלי עם מים חמים (כמובן שהכלי אינו עומד על הפלטה) ואני מעוניינת שהחלב יגיע לכך שיהיה חמים (ולא חם)?
תשובה: א. מותר לערות בשבת מים רותחים על גבי מים צוננים, כיון שהכלל בזה התחתון הגובר, וכיון שהתחתון הוא הצונן הוא הגובר ומקרר את החמים ולא להיפך. ומותר לשפוך מים מקומקום חשמלי שהמים ודאי אינם מוקצה וגם הקומקום אע"פ שהוא מוקצה מ"מ לצורך גופו (כלומר לצורך עירוי המים מתוכו) מותר לטלטלו. ב. מותר לתת בקבוק של חלב בתוך מים רותחים בתנאי שהבקבוק יהיה בחלקו העליון גלוי ולא מכוסה כולו במים, כיון שיש אומרים שיש בזה איסור הטמנה.
שאלה: מרק בשבת אצל חמותי: אצל חמותי נוהגים לאכול מרק בשבת אע"פ שאינם תימנים האם מותר לי לאכול מהמרק, או שאין למנהג זה יסוד אם אינם תימנים?
תשובה: תימנים סומכים על הרמב"ם שבדבר נוזלי אחר שנצטנן אין בישול אחר בישול. אך יהודי אשכנז והשולחן ערוך (ספרדים) לא פוסקים כך, ולכן לכתחילה אין לנהוג כך (למי שאינו תימני) כי זה חשש דאורייתא. במקרב שיעלבו מכך שלא תאכל, משום בית, אפשר להסתמך על הרמב"ם.
שאלה: קידוש בשבת לכל אחד?: כאשר מתארחים בשבת אצל משפחה, האם יש צורך שכל בעל משפחה יקדש גם הוא, או שאפשר להסתפק בקידוש של הבעל בית?
תשובה: יש עדיפות לצאת בקידוש של בעל הבית. הוא יברך ויכוון להוציא, וכולם יתכוונו לצאת ויענו "אמן" (משנה ברורה סי' רי"ג). אצל יהודי תימן נוהגים עד היום כמו שנהגו בתקופת התלמוד. זקן שבחבורה היה מברך ומכוון להוציא כולם, וגם ברכת המזון היה מברך ומוציא את כולם. יהודי אשכנז ושאר העדות נוהגים כך רק במקצת ברכות (תקיעת שופר, קריאת מגילה וכו') אבל בשאר הדברים לא נוהגים כי חוששים שלא יתכוונו. אך בקידוש זה המנהג וישנה המודעות לצאת ידי חובת קידוש.
שאלה: תפילה בסניף או בבית כנסת?: אני מדריך בתנועת נוער ובסניף שלי מתפללים מנחה וערבית בשבת, איפה עדיף להתפלל בסניף שיש בו ארון קודש וספר תורה, או להתפלל בבית כנסת?
תשובה: אם ישנם חניכים שלא יבואו לבית הכנסת אך התפילה בסניף תגרום להם להתפלל עדיף בסניף, אבל בדרך כלל עדיף להתפלל במקום הקבוע לתפילה דהיינו בית הכנסת.
שאלה: רב כפוף לועד הקהילה החילוני?: האים לרב הקהילה סמכות טוטאלית בהעסקת אנשי צוותו, על פי ראות עיניו ושיקוליו המקצועיים והשקפת עולמו, כגון מורים, מדריכים,שוחט, משגיח וכדומה, או שהוא כפוף לועד הקהילה שאינם שומרי מצוות ואין להם מושגים בסיסיים ומקצועיים בנושאים אלו, ומה קורה אם יש מחלוקת ביניהם?
תשובה: הרב חייב להיות בלתי תלוי באחרים, אחרת הכשרות אינה כשרות.
שאלה: להעביר לבית ספר דתי: בני סובל ממחלת הטוראט (תופעות טיקים בלתי רצויים עם פיגור קל). אנחנו חזרנו ברוך השם בתשובה ורוצים להעביר את הבן שלנו לבית ספר דתי חרדי, ולא פשוט למצוא בית ספר כזה שעונה על הצרכים של הילד. הבן בן 13 והוא בעצמו מבקש לעבור לבית ספר דתי. הבעיה השנייה היא שהוא ילד מאוד מאוד תמים וביגלל בבית הספר הקיים לא פעם מנצלים את תמימותו בזה שילדים אחרים מבקשים ממנו לעשות דברים או להביא להם כל מני דברים באופן קבוע והוא עושה. הוא פשוט לא יודע להגיד לא או להתמודד עם לא. המורות בבית הספר בהפסקות שמים עליו עשר עניים שזה לא יקרה. השאלה היא אם אני צריכה להעביר אותו בית ספר ששם זה גם עלול לקרות אבל לא תהיה השגחה כמו שהוא מקבל היום, או שפשוט להשיאר אותו בבית ספר החלוני ששם מכירים אותו ויודעים איך לטפל בבעיה?
תשובה: אני מציע לחפש בית ספר דתי ששם ידעו לתת לו את טיפול הנכון ורק אז להעביר אותו.
שאלה: ת ל"בנין שלם" מכספי מעשר: ברצוני להשתתף השנה בכנס הנשים של "בנין שלם" העולה כסף, האם לדעת הרב ראוי להשתמש בכספי המעשר לצורך העניין?
תשובה: כספי "מעשר כספים" מיועדים למטרות עניים, ולא למטרות עצמיות. אם אין מעשר כספים אז לא צריך לתת מעשר כספים.
שאלה: חלון שבור בדירה מושכרת: אני שוכר דירה בירושלים, והיום בבקר קמתי וראיתי את החלון של הסלון הימני שבור והשמאלי סדוק. הרשת הייתה סגורה ולא היה בה חור, כך שזה לא מישהו שזרק אבן על החלון. ויכול להיות שזה מהרוחות שהיו לאחרונה, אין לי מושג מתי זה קרה. מי צריך לתקן את החלון, אני או המשכיר?
תשובה: מנהג המדינה בעניין זה הוא, שעל המשכיר לשלם את החלון השבור, כל עוד ברור שהחלון לא נשבר באשמתך או גרמתך, ועל כן כך הוא גם הדין שעל המשכיר לשלם את החלון. אמנם, אם יתעורר ויכוח ביניכם עליכם לחזור לברור נוסף. הרב תומר ישראלי.
שאלה: התחייבות כספית לחבר במצוקה: זכיתי בתביעה כספית גדולה מול חברת ביטוח, בתביעה התחייבתי שאם אזכה 5 מהכסף אתן לחבר במצוקה. וכן 20 הולכים לעו"ד כפי שסוכם. איך אני משלם לחבר, מהסכום הגדול או לאחר ניכוי טרחת העו"ד, ובסוף איך אני מעשר?
תשובה: א. מתוך השאלה משמע שההתחייבות היתה באופן המועיל ע"פ דין תורה. ב. בדיני ממונות הולכים במצבים אלה ע"פ לשון המקובלת אצל בנ"א (כמבואר בגמ' ב"מ קד'. ובשו"ע פעמים רבות ). בנדון דידן מקובל שההתחייבות היא רק מתוך מה שיקבל בפועל לידו דהיינו לאחר ניכוי הוצאת העו"ד. ג. ביחס לשאלת המעשר, לא פרטת מה היה נושא התביעה כך שאין לדעת האם כסף זה חייב במעשר (לדוגמא פיצוי על נזק אינו חייב במעשר). ועוד, צריך לבדוק לגבי אותו חבר האתה נותן לו האם הוא בגדר עני ואז גם זה בכלל המעשר. במידה ובכל זאת עליך לתת מעשר יש לתת זאת ממה שתקבל לידך בפועל לאחר הניכויים. בשם הרב אברהם יצחק כלאב - ראש הכולל.
שאלה: מסיבת סיום בתשעת הימים: בתי בת ה-6 משתתפת בחוג ריקוד. ביום חמישי ד באב יש להם מסיבת סיום. האם מותר לה להשתתף והאם מותר לי לבוא לראות אותה?
תשובה: לילדים קטנים מותר, ולכן הילדה יכולה להשתתף. לגדולים יש בעיה, ולכן אל תהיה שם.
שאלה: "עיסקא" עם גיסי: אני משלם לבנק 5 ריבית על הלואה. לגיסי יש כסף והבנק מציע לו 2. האם אנו יכולים לעשות בינינו היתר עיסקה, שאני ארוויח והוא לא יפסיד משיתוף פעולה ע"י פרעון הלואה שלקחתי כבר או במקום הלואה נוספת שאקח. או האם אני יכול להציע לו שבמקום מתנה שהוא אמור לתת לבר מצוה שהיתה לנו, שיתן לנו הלואה בלי ריבית שהוא יפסיד בגינה את הסכום שרצה לתת?
תשובה: האפשרות הראשונה מותרת בתנאי שתעשו ביניכם התר עיסקא.
שאלה: לא לגעת בזקן ושפם: קיבלתי על עצמי לא לנגוע בזקן "לא תיגע בו יד", האם הדבר כולל גם קיצוץ שערות השפם? אם יש מספר דעות ארצה לנהוג כפי הדעת המחמירה.
תשובה: הנה בשו"ת תורה לשמה של מרן הבן איש חי (סי' שצ"א) נשאל ע"פ דברי הזוהר הקדוש שמותר לחתוך משער השפם מה שמעכב באכילה, אם יש בזה איזה חומרא או מדת חסידות. והשיב, שאין בזה שום חומרא וחסידות כלל, אלא גם החסידים עושים כן, שהרי במפורש מובא בכתבי תלמידו המובהק של האר"י הקדוש רבי חיים ויטל, שרבינו הגדול האר"י זצ"ל בעצמו היה קוצץ שערות השפם, ומי לנו גדול ממנו בחסידות, ואם היה בזה איזה מדת חסידות, ודאי לא היה האר"י הקדוש עושה דבר זה בעצמו.
שאלה: לימוד תורה בזמן ריצה: אני וחבר שלי רצים לעיתים קרובות והרבה פעמים אנו אומרים אחד לשני דברי חיזוק תורניים, ולומדים תורה בזמן הריצה. אנחנו רצים עם מכנסיים קצרות לפעמים עם גופיה, וכמובן שאנחנו רצים עם כיפה. אציין כי הלימוד המועט הזה מאוד עוזר לי ומחזק אותי. א. האם מותר ללמוד תורה בזמן ריצה? ב. האם זה משנה אם אני לובש מכנסיים קצרות וגופיה? ג. האם יש בעיה לומר פסוקים עם שם ה?
תשובה: א. אם אתה יכול, למה לא?! ב ג. אין זה משנה איך אתה לבוש, רק צריך כיסוי לראש (כיפה) לאמירת דבר שבקדושה, כולל פסוקים עם שם ה'. כך לגבי אדם הרוחץ בים ורוצה לשתות, אם יש לו כיסוי לראש מברך ושותה. (בתפילת שמונה עשרה תהיה בעיה).
שאלה: צליית חלק לאחר כשרות רגילה: אם צולים או מבשלים בשר חלק לספרדים לאחר בשר כשר לאשכנזים, באותו תנור או כלי צלייה, האם יש בעיה בכך? אשמח לקבל הפנייה למקור.
תשובה: בישול בכלי סגור באותו תנור מותר, באותו כלי רצוי רק לאחר 24 שעות. צלי פתוח (גריל) באותו תנור רצוי רק לאחר המתנה של 24 שעות וחימום מקסימלי של כחצי שעה.
שאלה: יציאה לחו"ל עקב זכיה בהגרלה: "זכיתי" בהגרלה מסויימת בחבילת "נופש" בחו"ל. אי אפשר להעבירה לאחר ואם לא אשתמש בה המתנה הולכת לאיבוד. ניסיתי להמיר לחופשה בארץ אך החברה לא מסכימה. יש לציין כי עקב מצבי הכספי שנים שלא יצאתי לנופש עם משפחתי. ויש לציין כי זו ההגרלה השניה שזכיתי בטיסה לחו"ל את הקודמת לא ניצלתי. האם בצרוף כל הנ"ל ניתן להתיר בכדי להרווויח רווח משפחתי של נופש ואחווה ביחד?
תשובה: מדוע רכשת מראש הגרלה שבה כלולה טיסה לחו"ל?.
שאלה: תפלה בזמנה ותפלין: הגעתי להתפלל שחרית כמה דקות לפני סוף הזמן. האם עדיף להתפלל מיד ללא תפלין ולהניח אחר כך, או להניח ולהתפלל אחרי הזמן, אך עדיין לפני חצות עם תפלין?
תשובה: כיון שמדובר קודם חצות, יש להניח תפילין בזריזות ולהתפלל עם תפילין.
שאלה: היחס לשיטת ימימה: מה דעת הרב על שיטת ימימה? בתוכן הדברים לא מצאתי פגם, אך המדריכים אומרים שהיא "קיבלה" את החומר שלימדה (מעין רוח הקודש) ולא אמרה אותו מעצמה. כמו כן הלומדים בקבוצה נדרשים לדייק במילותיה ולרשום מלה במלה (והרי זה לא פסוקים וכד ). האם יש להמנע מלהשתתף בלימוד השיטה?
תשובה: אינני מכיר את השיטה אבל אם אומרים שקיבלה בדרך של רוח הקודש צריך בדיקה רצינית שתאושר ע"י גדולי תורה אם היא ראויה לרוח הקודש ואם לא יש להתייחס לזה כהבל הבלים שאין בו ממש. עיין בדברי הרמב"ם בסוף הלכות עבודה זרה שאין ראוי לישראל שהם חכמים להאמין לכל בעלי הדמיון או המתחזים.
שאלה: צדקה מחילול שבת: סבא שלי אינו שומר שבת והוא הביא איתו כסף שהוא הגיע אלי בשבת לתת לי במתנה. את הכסף עצמו קיבלתי במוצ"ש, האם מותר לתת את הכסף לצדקה?
תשובה: כן, כיון שמעשה שבת שנעשו ע"י אדם אחר מותרים בהנאה לאחר צאת השבת.
שאלה: יהי רצון לפני אמירת תהילים: 1. לפני תהילים ישנה תפילת "יהי רצון" וכן ישנה גם תפילה, עם סיום קריאת תהילים. האם חובה לומר את התפילות הללו? 2. בשבת אני נוהגת לקרוא את כל ספר תהילים.האם זה נכון לקרוא את כל הספר, בלי לעשות הפסקות?
תשובה: 1. אין חובה לומר תפילות אלו, אך טוב לאומרם. 2. אפשר לקרא את כל התהלים עם הפסקות.
שאלה: גבולות הארץ בימינו: האם מדברי הרמב"ם כי "ארץ ישראל האמורה בכל מקום בתורה היא הארצות שכובש אותן מלך ישראל או שופט או נביא מדעת רוב ישראל " (תרומות א, ב) ניתן להסיק כי מה שמדינת ישראל כבשה (כולל הערבה) הוא ארץ ישראל לכל דבר ובפרט לשמיטה, אם התשובה היא כן האם באוצר הארץ משתמשים בפרות אלו?
תשובה: שאלת כיבושי ימינו היא קשה ביותר, עיין ארץ חמדה א עמ' קלה, חוות בנימין ח"א עמ' לב. ועיין בכרם ציון תרומות הקדמת הציץ אליעזר. ובגלל הספק אוצר הארץ קבע שיש לעשות גם היתר מכירה במקומות אלו המסופקים. בברכת התורה והארץ הרב יהודה הלוי עמיחי
שאלה: למה אדם קיבל עונש?: אדם וחוה לפני החטא היו בדרגות מאוד גבוהות לפי הידוע לי, וטרם אכילתם מאותו העץ הם לא היו נתונים ליצר הרע, שאלתי היא שהרי חוה היא זו שאכלה מאותו העץ ראשונה, אז לי נראה שהיא קיבלה עליונות על אדם, כך שהרבה סיכוים לא היו לו לעמוד כנגדה כי היא כבר היתה בסוג של "דרגה" מעליו, אז למה הוא נענש על דבר שלא יכול היה להתנגד לו, מדוע אומרים תמיד החטא של אדם וחוה, מדוע הוא נזכר ראשון כשלמעשה הוא פותה ע"י חווה?
תשובה: הפרשנים מקשים, בדומה לשאלתך, מדוע נענש אדם הראשון הרי אשתו הביאה לו את הפרי והוא סומך עליה שהיא מביאה לו לאכול רק דברים המותרים באכילה ויוצא שהוא שוגג? ומסביר האור החיים הקדוש (בראשית ג יז) שחטאו של אדם הראשון הוא שלא לימד את חוה מהו האיסור המדוייק בעץ הדעת ולכן יכל הנחש להטעות אותה ולגרום לה לאכול ומאותה סיבה הוא היה צריך לדקדק במאכלו שהרי אשתו יכלה לטעות, ומאחר והוא רק שוגג לא נתקלל אדם עצמו אלא נתקללה האדמה בשבילו.
שאלה: יחס בני אלי : זה כחמש שנים בני ניתקו אתי את הקשר עקב חשדם שהיה לי קשר עם אשת איש ל"ע ולא היא. מכל מקום לפני ארבע שני וחצי התגרשתי ועדיין הם עומדים במרים, נתקו אותי מהם כלותי ונכדי ואיני יודע מה לעשות, אנא אבקש עזרת הרב הם כולם שומרי תורה ומצוות ונשואים, אני מיואש כואב ומיוסר שנתי נודדת מעיני.
תשובה: אתה צריך לשכנע אותם כי לא נכשלת במה שחושדים אותך. וגם להם זה חשוב לדעת שאביהם לא נכשל. אך כנראה שהניתוק נובע מסיבות נוספות ועליך לברר מה הם הסיבות ולראות איך להסיר אותם.
שאלה: אברהם אבינו כיבד הורים?: האם אברהם אבינו היה חייב במצוות כיבוד הורים וכיבד את הוריו?
תשובה: אברהם אבינו לא היה מחוייב במצוות אבל הוא קיים את כל התורה כולה וגם כיבוד הורים עד שעזב את אביו בחרן ועלה לארץ ישראל.
שאלה: חופה לחתונה עם גיורת: אני ואמי עברנו גיור ועכשיו אני עומדת להתחתן, אבי הוא יהודי אבל לא יכול להתחתן עם אימי כדת משה וישראל בגלל שהוא כהן, האם אימי יכולה להוביל אותי לחופה שלי?
תשובה: אמך תעמוד כמובן לצידך מתחת לחופה, אולם באשר להובלה נוהגים לקחת זוג שלם ללא בעיות כל שהן כדי לאחל לזוג אושר מלא. אמך תצטרף אף היא ותלוה אותך. מזל טוב.
שאלה: פירות שחנטו אחר פסח: ברצוני לדעת מה עושים השנה עם פירות שחנטו אחרי פסח, כמו גודגדנים, מה מפרישים ואיך עושים זאת?
תשובה: וברכת ד' פירות שחנטו אחר פסח צריך להפריש בהם תרומה גדולה, מעשר ראשון, תרומת מעשר ומעשר עני. כיצד מפרישים זו היא סוגיא גדולה, כדאי לרכוש תקליטור "תרומות ומעשרות" במדרשת התורה והארץ 086847325. בברכת התורה והארץ הרב יהודה הלוי עמיחי
שאלה: ללא חשש ייחוד: אחייני בן ה-15.5 הגיע אליי לביקור, הוריו גרים מחוץ לעיר. אני גרה עם שותפה. מהם התנאים בהם אוכל לארחו ללא חשש ייחוד?
תשובה: אם אין גבר נוסף בדירה יש להשאיר את הדלת פתוחה למקום שעוברים שם אנשים. אם יש בחדר חלון שניתן לראות מבחוץ את פנים החדר מותר להיות שם.
שאלה: שינוי תנאי בידי המלווה: אם לוויתי כסף מאדם ומראש קבענו תאריך שבו אני צריך להחזיר לו את הכסף והוא מבקש ממני להחזיר לו את הכסף לפני הזמן שקבענו האם אני חייב להחזיר כאשר הוא מבקש ומה אומרת ההלכה בעניין זה? אשמח אם הרב יציין מקורות לתשובתו.
תשובה: מבואר בשו"ע (חושן משפט עג',ב') שהמלווה לזמן לא יוכל לדרוש כספו לפני הזמן שקבעו. (מקור דין זה במשמעות סוגיית הגמ' מס' מכות דף ג'). ולהלכה גם אם בתחילה לא קבעו זמן, אך לאחר זמן סכמו על מועד מוסכם לפירעון, לא יוכל המלווה לדרוש כספו לפני מועד זה. (ש"ך וקצוה"ח שם) אומנם אם יש לך את הממון להשיב למלווה, ראוי להשיבו אף לפני המועד לקיים "מהיות טוב אל תהיה רע". הרב ישראל גנץ.
שאלה: כשרות אבקת קליפות רימונים: לצורך רפואי עלי לאכול אבקה מקליפות רימונים. רכשתי את האבקה בקיבוץ דתי, ונאמר לי בע"פ שהכשרות ר, אך זה לא מופיע בכתב. אפשר לסמוך על זה, ואם לא מה לעשות כדי להשתמש באבקה?
תשובה: לא צריך להחמיר, ואפשר להשתמש.
שאלה: תפילה על אדם לא אהוב: הבנתי שלכהן אסור לברך אם אינו אוהב הקהל או שאין אוהבים אותו. מכאן אני שואל למקרה אחר, אישה חולה הנשואה לבעלה לשעבר של אישה אחרת, ביקשה ממנה שתברך אותה ותתפלל עבורה. החולה הסיתה במשך 10 שנים נגד האישה וגרמה לבני-משפחה להתנתק ממנה ובכך לסבל רב. האם היא מחויבת להתפלל עבורה למרות שאינה אוהבת את החולה, יש לציין שהיא ביקרה את החולה וטיפלה בה להקל עליה אך אינה שלימה בלהתפלל עבורה?
תשובה: אם האשה שפגעה בה עכשיו מתחרטת על מעשיה אף על פי שפגעה מאד במשך שנים ראוי לסלוח לה. גם אנו מבקשים מרבונו של עולם שיסלח לנו. והוא סולח אפילו אם אדם חטא כל ימיו ומבקש סליחה לפני מותו ד' סולח. ומי שמתעלה על עצמו גם סולח הרי הקב"ה ינהג בו מדה כנגד מדה ויסלח על עונותיו. ולאחר שתסלח לה תוכל גם להתפלל עליה וזו תיהיה הנהגה אצילית.
שאלה: יחס בני אלי : שאלתי את הרב בקשר ליחס בני אלי, והרב השיב כי "אתה צריך לשכנע אותם כי לא נכשלת במה שחושדים אותך. וגם להם זה חשוב לדעת שאביהם לא נכשל. אך כנראה שהניתוק נובע מסיבות נוספות ועליך לברר מה הם הסיבות ולראות איך להסיר אותם". את המעט הזה מזמן עשיתי, היום זה תוצאה שאינה מובנת, אנו משוחחים בטלפון אך לא עם כולם, אני מרגיש שצריך דמות תורנית שתתיר את הפלונטר, אני מוכן לכל.
תשובה: הצעתך טובה עליך למצוא תלמיד חכם שמקובל עליהם ועליך ולבקש ממנו שהוא ישמע אותך ואותם ויחווה דעתו איך צריכים להיות הקשרים ביניכם.
שאלה: בצק שרובו גבינה: בצק שרובו גבינה (אפוי) האם מברכים עליו מזונות, והאם נחשב פת הבאה בכיסנין לברך עליו המוציא כשקובעים עליו סעודה וכדומה?
תשובה: אם ערבבו את הקמח יחד עם הגבינה, והוא אחד מהמרכיבים של העוגה (להשביע וכו'), מברכים מזונות. אך אם מטרת הקמח רק לגבש את החומרים, מברכים שהכל.
שאלה: להעביר שיעור תורה?: חברים ביקשו ממני להתחיל להעביר שיעור תורה קבוע, ואמרו לי שרק אם אני יעביר הם יתחילו לבוא לשיעור תורה. אני בחור שהיה הולך לשיעורים בכולל, וכרגע אני לא הולך, האם אני יכול להעביר להם שיעור? אני שואל כי רוב הלימוד שלי היום הוא עצמי ואני לא רוצה שתהיה תקלה על ידי, אך מצד שני צריך לגרום לכמה שיותר אנשים לבוא לשיעור תורה מה לעשות, ואם הרב מציע להעביר אז באיזה נושאים?
תשובה: אתה יכול לתת את השיעור אך תשתדל לעמוד בקשר עם רב שידריך אותך מה ללמד ואותו תשאל כל מה שאתה מסופק. בהצלחה.
שאלה: מכשיר קשר לשינת תינוק: יש ברשותי מכשיר קשר רגיל. אחת הפונקציות שלו נקראת "תינוק". כאשר מפעילים את הפונקציה הנ"ל המכשיר נמצא במצב המתנה ואינו משדר כל עוד אין רעש בחדר. כאשר יש באזור שלו רעש (בכי של תינוק) הוא מתחיל לשדר את הקולות שבאזור. האם מותר להפעיל מכשיר זה בשבת כאשר מתארחים אצל ההורים ורוצים שהתינוק יוכל לישון, ונשמע אם מפריעים לו סביבו? והאם מותר לטלטל את המכשירים בשבת (המכשיר של התינוק ו או המכשיר של ההורים), כמובן בתנאי שאין הם נדלקים, כדי שלא ישמעו במהלך הלילה את מה שקורה בחדר? יש לציין כי ניתן לבצע את כל הפעולות של ההפעלה לפני השבת.
תשובה: אם מכינים את המכשיר קודם השבת ומכוונים הכל מראש, ובשבת רק שומעים צלילים ולא צריך להפעיל שום דבר, אם זה לצורך תינוק אין בעיה לטלטל.
שאלה: ברכות התפילין לפני הבר מצווה: האם ילד צריך או יכול לברך על הברכות של התפילין חודש לפני יום הולדתו השלוש עשרה?
תשובה: מדין חינוך יש לחנכו וללמדו להניח תפילין
שאלה: יהודי שמקלל רבנים ודתיים: יש לי יהודי בעבודה שמקלל את הרבנים ואת הדתיים. מה אפשר לענות לו, ואיך להתמודד במצב זה?
תשובה: למה אתה חייב לענות לו? העיקר שלא תראה איזה הזדהות עם אמירותיו. תעמוד על עמדתך ובכל פעם שהוא מקלל רבנים תבקש ממנו שלא יעשה זאת כשאתה נמצא מפני שזה פוגע בך. אם זה לא שייך אזי תתרחק ממנו לפחות בעת שהוא מקלל. אם יש ויכוח ענייני אזי יש לענות באופן ענייני, אולם קללות זה לא דבר ענייני לכן אין טעם להתייחס.
שאלה: הספר "שומר אמונים": האם ראוי ללמוד את ספר "שומר אמונים"? הוא ידוע כספר חשוב אך נכתב ע"י חסיד סאטמר והוא עוקץ לא אחת את ה"ציונים" במרומז או באופן ישיר.
תשובה: אפשר להתעלם מהקטעים הבעייתיים וללמוד את היתר.
שאלה: תוספת שיער לאשה נשואה: האם לאישה נשואה מותר לעשות תוספת שיער על ידי הדבקת שיער (דבר פופולארי היום) ובכך להיפטר מפאה, או שבכך שהשיער מודבק הוא נהיה כשיער האשה?
תשובה: כל אישה נשואה צריכה ללכת עם כיסוי, כובע או מטפחת. הרבה מגדולי ישראל בדורות הקודמים התנגדו ל"פאה נוכרית". ואם בפאה נוכרית יש בעיה, כל שכן לגבי שיער שמודבק על השערות. (לעניין חציצה לטבילה, זה פחות בעיה, וזה לא נקרא חציצה. חציצה זה דבר שלא מעונינים שיהיה על הגוף, וכאן האישה מעוניינת).
שאלה: עלייה לתורה לגר: באיזה שם להעלות ילד שאביו גוי?
תשובה: שם אביו הוא אברהם.
שאלה: להתקשר בשבת לצורך פיקוח נפש: אני מתנדב במד"א ונמצא בכוננות בישוב שלי ומסתובב עם ביפר ופלאפון כל הזמן. ברגע שיש מקרה ישנו נקודת מפגש בישוב (במידה והאמבולנס צריך לעבור שם) שבו רצים ונפגשים עם האמבולנס כדי לעלות עליו. קרה לי מס פעמים שראיתי את האמבולנס נוסע ופספסתי אותו, ועקב כך לא יכולתי להגיע למקרה, ומפני שיש לנו בקושי מתנדבים בישוב הנהג הסתדר (מחוסר ברירה) לבדו או רק עם עוד מישהו. רציתי לשאול אם מותר לי להתקשר לנהג (המחזיק מירס) ולבקש ממנו לעצור במקומו לאחר תחילת הנסיעה ולחכות לי (כי אני רואה אותו והוא לא), ואם כן, האם צריך בשינוי?
תשובה: השיקול כאן הוא שיקול רפואי, וצריך לברר עם הנהג עד כמה הוא זקוק לך ולא יסתדר בעצמו או עם מתנדב אחד, כשיש כאן גם שיקול של עיכוב בזמן להגיע לחולה שפעמים היא קריטית. אם אינך יודע במקרה זה האם הנהג יסתדר בעצמו, מותר לך להתקשר אליו, זהו רק איסור דרבנן. ואם הוא זקוק לך יהיה מותר לו אף לחזור ולאסוף אותך.
שאלה: הכשרת כלי פורצלן: כלי פורצלן (china) אם השתמשו בהם לאוכל לא כשר לפני כ- 6 שנים, האם ניתן יהיה להכשירם?
תשובה: לגבי הכשר כלי פורצליין ישנה מחלוקת הפוסקים אם נחשבים לכלי חרס ואין להם תקנה או לא: לדעת השיירי כנסת הגדולה חלק יו"ד (סי' קכ"א בהגהת הטור ס"ק כ"ו) בשאר איסורים חוץ מחמץ יש להקל בהם שדינם כשאר כלי זכוכית ולא ככלי חרס. אולם לדעת הפר"ח (סי' תנ"א) דין כלי פורצליין כדין כלי חרס ואין להם תקנה, וכ"פ רוב הפוסקים, הרדב"ז, רבי חיים פלאג'י החיד"א וכו' רבים מגדולי האחרונים, לכן לענין הלכה יש להחמיר בכלי פרוצליין. אך כל זה אם בודאי שהשתמשו בהם באיסור בחם, אבל אם יש ספק בדבר אפשר להקל להגעילם, וכל שכן אם השתמשו בהם רק בצונן שודאי מותרים הם.
שאלה: נתינת מתנה כמעשר כספים: קנינו ריהוט חדש. החלטנו שאת הריהוט הישן לא ננסה למכור אלא ניתן אותו מתנה לחברים ששמחים לקבלו. איני יודע אם ניתן להגדירם כנצרכים כי לבעל יש הכנסה, אך היא די בצמצום, אך הם חיים בצניעות מרובה. האם ניתן להכיר בערך הריהוט שנמסור כמעשר כספים, וכמו כן, האם העובדה שאנו מוסרים ציוד משומש במקום לנסות למוכרו מפחיתה מערך המצווה (שהרי גם לנו יש הנאה מכך שלא צריכים לטרוח במכירתו)?
תשובה: לעניות דעתי כיון שמשפחה זו חיה בצמצום ובצניעות אפשר להחשיב זאת כמעשר כספים.
שאלה: דברי תורה במקומות מטונפים: ידוע לי שאסור להרהר בדברי תורה במקומות טמאים. אני מנסה לשלוט במחשבות אבל אני לא מצליחה ואני חושבת על דברי קדושה במקומות כאלו. ככל שאני מנסה לחשוב על דברים אחרים זה מחמיר. זה ממש מטריד אותי ואני מאוד חוששת מחומרת הענין. מה לעשות? האם זו עבירה?
תשובה: את יכולה לקרוא דברים אחרים ולהתרכז בהם או לעשות תרגילי חשבון וכדו', ועי"ז לא תבואי לידי הרהורים בדברים שבקדושה.